b'\n_START_ARTICLE_\nKade\xc5\xa1\n_START_SECTION_\nIme in lokacija\n_START_PARAGRAPH_\nIme je izpeljano iz zahodnosemitskega (kanaanskega) korena Q-D-\xc5\xa0 \xe2\x80\x93 svet. Egip\xc4\x8danska razli\xc4\x8dica imena je Qd\xc5\xa1w, hetitska pa Kade\xc5\xa1. V akad\xc5\xa1\xc4\x8dini je ve\xc4\x8d razli\xc4\x8dic imena, na primer Kinza, Kid\xc5\xa1a in Gizza._NEWLINE_Kade\xc5\xa1 so arheologi prepoznali v ru\xc5\xa1evinah v Tell Nebi Mendu pribli\xc5\xbeno 24 kilometrov jugozahodno od Homsa v bli\xc5\xbeini sodobne sirske vasi Tell al-Nabi Mando. Kade\xc5\xa1ki napisi pravijo, da je bil Kade\xc5\xa1 v bli\xc5\xbeini Tunipa v de\xc5\xbeeli Amurru._NEWLINE_Nekateri arheologi istovetijo Kade\xc5\xa1 z mestom Kaditis, ki ga omenja Herodot (2.159). Kaditis bi lahko bila tudi Gaza.\n_START_SECTION_\nZgodnja zgodovina\n_START_PARAGRAPH_\nTell Nebi Mend je bil prvi\xc4\x8d naseljen v bakreni dobi. V zgodovinskih dokumentih je bil Kade\xc5\xa1 prvi\xc4\x8d omenjeno v arhivu mesta Mari v 18. stoletju pr. n. \xc5\xa1t kot glavni stan I\xc5\xa1i-Adduja, kralja Katne, iz katerega je nadziral zatiranje upora ju\xc5\xbeno od mesta._NEWLINE_V obdobju od 1500 pr. n. \xc5\xa1t. do 1285 pr. n. \xc5\xa1t. je bil pod vplivom rasto\xc4\x8dega Hetitskega cesarstva in tar\xc4\x8da vojnih pohodov ve\xc4\x8dine faraonov iz Osemnajste egi\xc4\x8danske dinastije._NEWLINE_Od leta 1504 pr. n. \xc5\xa1t do 1492 pr. n. \xc5\xa1t. je v Sirijo vdiral faraon Tutmoz I. na pohodih proti hetitski vazalni dr\xc5\xbeavi Mitani. V obdobju kraljice Ha\xc4\x8depsut vojnih pohodov proti Kade\xc5\xa1u ni bilo, ker se je faraonka ukvarjala predvsem z razvijanjem trgovanja preko Rde\xc4\x8dega morja in proti jugu._NEWLINE_Kade\xc5\xa1 je bil omenjen kot eno od dveh kanaanskih mest (drugo je bilo Megido), ki sta vodili koalicijo mestnih dr\xc5\xbeav, ki so se upirale osvajanjem Tutmoza III. v Levantu. K organiziranju koalicije je kralja Kade\xc5\xa1a verjetno spodbudil mitanski kralj. Mitani je bil glavni rival Egipta za prevlado v Levantu. Poraz Mitanija v bitki pri Megidu je nazadnje omogo\xc4\x8dil raz\xc5\xa1iritev egip\xc4\x8danske oblasti na Kade\xc5\xa1 in ostanek ju\xc5\xbene Sirije._NEWLINE_Egip\xc4\x8danski faraoni od Amenhotepa II. (vladal 1427\xe2\x80\x931401 pr. n. \xc5\xa1t.) do Horemheba (vladal 1306 (ali 1319)-1292 pr. n. \xc5\xa1t.) so stalno napadali Kanaan, ki je kljub temu ostal stoletje in pol neodvisen od egip\xc4\x8danske oblasti.\n_START_SECTION_\nAmarnska pisma\n_START_PARAGRAPH_\nKorespondenca med vladarjem Kade\xc5\xa1a in faraonom Ehnatonom se je ohranila med Amarnskimi pismi. V takratnem akadskem jeziku se je Kade\xc5\xa1 imenoval Kid\xc5\xa1u._NEWLINE_V primarnih virih so se ohranila imena treh kade\xc5\xa1kih kraljev: Suttarna ali Sutatara (okoli 1350 pr. n. \xc5\xa1t.), Etakkama (okoli 1340. let) in njegov sin Ari-Te\xc5\xa1ub (okoli 1330-1325 pr. n. \xc5\xa1t.).\n_START_SECTION_\nSeti I.\n_START_PARAGRAPH_\nEgip\xc4\x8danska okupacija Kade\xc5\xa1a je trajala do faraona Ehnatona, potem pa so ga zasedli Hetiti. Tutankamon in Horemheb sta posku\xc5\xa1ala ponovno osvojiti mesto, vendar jima ni uspelo. Seti I. je bil bolj uspe\xc5\xa1en. Leta 1306 pr. n. \xc5\xa1t. je porazil heitsko vojsko, ki je branila mesto, in skupaj s sinom Ramzesom II. triumfalno vstopil v mesto. V Kade\xc5\xa1u je postavil stelo zmage. Njegov uspeh je bil samo za\xc4\x8dasen. Ko se je vrnil v Egipt, se je hetitski kralj Mur\xc5\xa1ili II. takoj odpravil na vojni pohod proti jugu, da bi ponovno osvojil Kade\xc5\xa1 in iz njega naredil hetitsko obrambno trdnjavo v Siriji. Hetiti so v Levantu vladali preko podkralja v Karkemi\xc5\xa1u.\n_START_SECTION_\nBitka pri Kade\xc5\xa1u\n_START_PARAGRAPH_\nKade\xc5\xa1 je najbolj znan po eni od najbolje dokumentiranih bitk starega veka, bitki pri Kade\xc5\xa1u med supersilama 13. stoletja pr. n. \xc5\xa1t.: Egip\xc4\x8danskim in Hetitskim imperijem. Kade\xc5\xa1, ki je bil pred bitko pribli\xc5\xbeno 150 let pod egip\xc4\x8dansko oblastjo, je moral po egip\xc4\x8danskem porazu priznati hetitsko nadoblast in postal obmejno mesto med obema rivalskima imperijema._NEWLINE_Faraon Ramzes II. se je agresivno odzval na hetitsko prodiranje proti jugu in zasedel obalno dr\xc5\xbeavo Amurru. V petem letu vladanja je leta 1274 pr. n. \xc5\xa1t. je zbral veliko vojsko bojnih voz in pe\xc5\xa1akov in se odpravil na 1600 km dolg pohod, da bi ponovno osvojil Kade\xc5\xa1. Egip\xc4\x8danska in hetitska vojska sta se udarili pri Kade\xc5\xa1u v najve\xc4\x8dji znani bitki bojnih voz v zgodovini. V bitki na ravnini ju\xc5\xbeno od mesta in zahodno od reke Oront je bilo na obeh straneh udele\xc5\xbeenih 5.000-6.000 voz. Izid bitke je bil neodlo\xc4\x8den._NEWLINE_Naslednje leto so Hetiti krenili proti jugu in osvojili Amurru, Egip\xc4\x8dani pa proti severu in nadaljevali svojo ekspanzijo v Sirijo. Prebivalci Kade\xc5\xa1a so izkopali kanal do Oronta in mesto spremenili v otok._NEWLINE_V naslednji bitki pri Kade\xc5\xa1u so Egip\xc4\x8dani skoraj\xc5\xa1en poraz obrnili v svoj prid in uni\xc4\x8dili nasprotnikovo vojsko. Hetitski vohuni so prepri\xc4\x8dali Egip\xc4\x8dane, da je hetitska vojska mnogo dlje, kot je bila v resnici, potem pa so Hetiti z nenadnim napadom presenetili Egip\xc4\x8dane v njihovem taboru. Egip\xc4\x8dansko vojsko je re\xc5\xa1il prihod vojske iz Amurruja. Bitka je bila neodlo\xc4\x8dena, vendar sta obe vojski razglasili svojo zmago.\n_START_SECTION_\nPosledice\n_START_PARAGRAPH_\nPo bitki je Kade\xc5\xa1 ostal pod hetitsko oblastjo, Amurru se je vrnil v hetitski tabor, hetitska vojska pa je nadaljevala prodiranje proti jugu vse do Upija v okolici Damaska. Slepa ulica, v katero sta za\xc5\xa1la oba imperija, je nazadnje privedla do mirovnega sporazuma med Ramsesom II. in Hatu\xc5\xa1ilijem III. nekaj desetletij kasneje. Njun sporazum se \xc5\xa1teje za prvi ohranjeni mednarodni mirovni sporazum.\n_START_SECTION_\nPropad Kade\xc5\xa1a\n_START_PARAGRAPH_\nKade\xc5\xa1 so okoli leta 1178 pr. n. \xc5\xa1t. napadla in uni\xc4\x8dila Ljudstva z morja. Helenisti\xc4\x8dne ostanke mesta so odkrili v zgornjih slojih gri\xc4\x8da, katerega vrh je \xc5\xa1e vedno naseljen. V bizantinskem obdobju je bilo pod gri\xc4\x8dem mesto, ki se je verjetno imenovalo Laodicea ad Libanum. V islamskem obdobju je gri\xc4\x8d dobil ime po lokalnem muslimanskem svetniku ali preroku Nebi Mendu.'